ORDE do 21 de febreiro de 2007 pola que se acorda a cesión en propiedade de dous tractores adscritos á Consellería de Traballo, aos concellos de Guitiriz e Pedrafita do Cebreiro.
CONSELLERÍA DE TRABALLO — III. OUTRAS DISPOSICIÓNS — 01/03/2007

No marco da transferencia de competencias operada mediante Real decreto 146/1993, do 29 de xaneiro, desde o Instituto Nacional de Emprego á Comunidade Autónoma de Galicia en materia de formación ocupacional, foi obxecto de traspaso unha dotación de medios integrada, entre outros, por dous tractores agrícolas que se viñan empregando nos cursos de formación.
Desde a perspectiva do disposto na Lei 7/1985, do 2 de abril, reguladora das bases do réxime local
(artigo 25.2º, letras d) e l), así como a Lei 5/1997, do 22 de xullo, de Administración local de Galicia (artigo 80.2º letras d) e l), onde se establece que o concello exercerá, en todo caso, competencias, nos termos da lexislación do Estado e das comunidades autónomas, entre outras, nas materias de parques e xardíns e dos servizos de limpeza viaria, os concellos de Pedradita do Cebreiro e de Guitiriz solicitaron diante desta consellería a cesión destes vehículos, por canto lles sería de grande utilidade para realizar os labores anteriormente sinalados.
Pola súa vez, o artigo 82.1º da Lei 5/1997 citada, establece que a prestación homoxénea dos servizos mínimos constitúe un obxectivo a cuxa consecución se dirixirán, preferentemente, as funcións asisten
ciais e de cooperación municipal das deputacións provinciais, así como a coordinación e axuda de comunidade autónoma.
Neste marco de colaboración entre as distintas administracións públicas, e tendo en conta que dende hai tempo nesta consellería non se están a organizar cursos de formación en materias que requiran este tipo de medios, nin está previsto facelo de cara ao futuro, considérase que a cesión da propiedade solicitada facilitaralles ás corporacións municipais de Pedrafita do Cebreiro e de Guitiriz, respectivamente, o cumprimento de fins de utilidade pública e interese social.
Para tal fin, a Consellería de Traballo tramitou os expedientes de cesión, de conformidade co disposto no artigo 35 bis, da Lei 3/1985, do 12 de abril, do patrimonio da Comunidade Autónoma de Galicia, e no artigo 96 bis, do seu regulamento, aprobado polo Decreto 50/1989, do 9 de marzo, engadido polo Decreto 238/1998, do 24 de xullo.
Polo exposto e, no uso das facultades que me confiren os artigos 34.6º e 38 da Lei 1/1983, do 22 de febreiro, reguladora da Xunta e do seu presidente, reformada pola Lei 11/1988, do 20 de outubro,
DISPOÑO:
Artigo 1º
Acórdase a cesión en propiedade, a favor do Concello de Guitiriz, do ben moble seguinte: un tractor agrícola marca FIAT, modelo 70-66, matrícula LU-79654-VE, máis o correspondente remolque.
Artigo 2º
Acórdase a cesión en propiedade, a favor do Concello de Pedrafita do Cebreiro, do ben moble seguinte: un tractor agrícola marca FIAT, modelo 70-66, matrícula LE-70115-VE, máis o correspondente remolque.
Artigo 3º
As cesións sinaladas nos artigos anteriores quedan sometidas ás seguintes cláusulas:
a) Os bens cedidos, tal como establecen os artigos 35bis, da Lei 3/1985, do patrimonio da Comunidade Autónoma de Galicia, e 96 bis, do Decreto 50/1989, polo que se aproba o seu regulamento, destinaranse a fins de utilidade pública ou interese social dos concellos de Guitiriz e Pedrafita do Cebreiro respectivamente. Concretamente destinaranse aos labores de xardinaría e limpeza en ambos os casos.
b) Coa cesión outorgaráselles aos concellos de Guitiriz e Pedrafita do Cebreiro a propiedade dos bens mobles cedidos, comprometéndose estes a realizar
ante a Xefatura Provincial de Tráfico os trámites precisos para o cambio de titularidade dos vehículos.
c) Se o ben cedido non se aplicase ao fin sinalado, se se descoidase ou utilizase con grave quebrantamento, ou se incumprisen as condicións do acordo, considerarase resolta a cesión e o ben reverterá á Comunidade Autónoma de Galicia, que terá dereito a percibir, logo da taxación pericial, o valor do detrimento ou deterioracións que experimentase.
d) Serán de conta das corporacións cesionarias todos os gastos de conservación e mantemento dos bens mobles cedidos.
Artigo 4º
As devanditas cesións formalizaranse mediante acta subscrita polo secretario xeral desta consellería ou funcionario en quen delegue, debendo constar nela o acordo de cesión e a aceptación dos cesionarios.
Disposicións derradeiras
Primeira.-Facúltase o secretario xeral da Consellería de Traballo para ditar e realizar as resolucións e trámites necesarios para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de febreiro de 2007.
Ricardo Jacinto Varela Sánchez
Conselleiro de Traballo